Smith op die voorvoet teen aantygings | Maroela Media
Graeme Smith is daaraan gewoond om in die spervuur te wees. As die bloedjong kaptein van die Proteas het hy destyds Nasser Hussain se mond met 'n rits honderdtalle gesnoer toe die Engelse kaptein kwansuis sy naam vergeet het.
Dan was hy aan die stuur van sake toe die Proteas hul eerste oorwinnings weg van die huis teen Australië en Engeland behaal het. Onder sy leiding was die Suid-Afrikaners vir 'n geruime tyd die voorste toetsspan in wêreldkrieket.
Maar met sy aanstelling as Krieket Suid-Afrika (KSA) se eerste direkteur van krieket, moet hy nie net opslagballe op die krieketveld vermy nie, hy moet ook in die politieke wêreld bontstaan.
Met die Black Lives Matter-beweging (BLM) wat al hoe meer steun van reg oor die wêreld kry, het verskeie voormalige Proteas na vore getree om hul stories te vertel.
Makhaya Ntini en Mfuneko Ngam het onder meer eensaam in die spanbussies gevoel, terwyl Ashwell Prince oor 'n insident gedurende die Protea-toer in 2005 na Australië gekla het.
Dan word sy en Mark Boucher-hulle se aanstellings selfs op regeringsvlak bevraagteken.
Die jongste kinkel in die kabel is Thami Tsolekile wat beweer dat hy weens rassistiese redes oor die hoof gesien was om die paaltjiewagterhandskoene by Boucher in 2012 oor te neem.
Volgens Tsolekile, wat weens wedstrydknoeiery vir 12 jaar uit die spel geskors is en'n eersterangse kolfgemiddeld van 30,43 gehad het, was dit rassisties toe AB de Villiers bo hom gekies is om agter die paaltjies diens te doen vir die res van die toerwedstryde teen Engeland.
Smith het homself gister tot sosiale media gewend om sy kant van die storie te vertel.
Volgens die veglustige openingskolwer was Tsolekile sy kaptein op junior vlak en hy het nooit 'n probleem met hom gehad nie. Daarteenoor het Smith al met talle ander spelers en afrigters – soos Lance Klusener en Ray Jennings – in die verlede vasgesit.
"Dit was onmoontlik vir my om almal se goedkeuring weg te dra, maar dit is hoe dit in die sportwêreld gaan," het Smith geskryf.
Thami Tsolekile. Foto: Twitter.
Die feit dat Tsolekile 'n spesialispaaltjiewagter was, het ook nie tot sy saak bygedra nie omdat spesialisspelers altyd net om een posisie baklei.
"Ek het begrip vir hoe frustrerend dit moet wees; daar was oor die jare al baie talentvolle paaltjiewagters wat nie Suid-Afrika op die internasionale verhoog verteenwoordig het nie, juis omdat 'n paaltjiewagter lank deel van 'n span bly."
Boucher het byvoorbeeld die Protea-handskoene vir 15 jaar tot en met sy fratsongeluk gedra en word deur talle as die suksesvolste paaltjiewagter ooit bestempel. Sy toetsrekord van 555 slagoffers sal nie sommer geëwenaar word nie.
Volgens Smith was daar 'n hele keurkomitee aan die stuur van sake in 2012.
"Thami was in die span as 'n reserwe vir AB de Villiers en Gary Kirsten het hom so ingelig. Thami het dit trouens al vantevore bevestig."
Volgens Smith moes hy ook al alleen gereis het; baie kere omdat hy eers 'n mediakonferensie in Johannesburg moes bygewoon het terwyl die ander spelers kon huiswaarts keer.
"Die bewerings wat gemaak word, maak 'n mens seer en ek ontken dit in sy geheel. Ek was trots om die Protea-embleem te dra en om saam met elke liewe speler te speel."
Tsolekile, wat weer eens 'n gas op Robert Marawa se sportprogram was, het teruggekap en gesê dat hy teleurgesteld met die voormalige Protea-kaptein is.
"Hy wil niks aanvaar nie en dit is net verskonings. Die minste wat ek sou aanvaar het, is 'n verskoning," het Tsolekile gesê.
Tsolekile het in 160 eersterangse wedstryde 534 kolwers terug na die kleedkamer gestuur, terwyl hy 5 844 lopies teen 'n gemiddeld van 30,43 geslaan het. Daarteenoor het De Villiers in 114 toetse amper 9 000 lopies teen 'n gemiddeld van 50,66 vir Suid-Afrika geslaan. Hy het – hoewel hy elders op die veld ook diens gedoen het – 227 kolwers uitgevang of gestonk.
graeme smith Krieket
Dit maak nie saak nie, ons gaan beslis nie meer die SA politieke sport ondersteun nie so maak soos julle wil
"Volgens Tsolekile, wat weens wedstrydknoeiery vir 12 jaar uit die spel geskors" Tsolikile jy was nie weggelaat omdat jy swart is nie. Jy was weggelaat omdat jy SKELM is!!!! Groot verskil!
Klaar met rugby en krieket kom ons kyk hoe lank die borge gelukkig bly met lee stadions en ons moet hulle sommer ook boikot